CELEX: 32018R1643
Language: bg
Date: 2018-07-13 00:00:00
Title: Делегиран регламент (ЕС) 2018/1643 на Комисията от 13 юли 2018 година за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти за допълнително конкретизиране на съдържанието на декларацията за бенчмарк, публикувана от администратора на бенчмарка, и случаите, при които се изисква нейното актуализиране (Текст от значение за ЕИП.)

5.11.2018   
               
               
                  BG
               
               
                  Официален вестник на Европейския съюз
               
               
                  L 274/29
               
            
         ДЕЛЕГИРАН РЕГЛАМЕНТ (ЕС) 2018/1643 НА КОМИСИЯТА
         от 13 юли 2018 година
         за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти за допълнително конкретизиране на съдържанието на декларацията за бенчмарк, публикувана от администратора на бенчмарка, и случаите, при които се изисква нейното актуализиране
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 27, параграф 3, четвърта алинея от него,
         като има предвид, че:
         
                     (1)
                  
                  
                     Съгласно член 27, параграф 1 от Регламент (ЕС) 2016/1011 от администраторите се изисква да публикуват декларация за бенчмарк или евентуално група от бенчмаркове, когато те могат да бъдат използвани в Съюза.
                  
               
                     (2)
                  
                  
                     Декларациите за бенчмарк следва да включват изчерпателна информация относно пазара или икономическата действителност, които бенчмаркът или групата от бенчмаркове измерват, заедно с обяснение на това кога измерването на този пазар или икономическа действителност може да престане да бъде надеждно. Това е необходимо, тъй като ползвателите и потенциалните ползватели разчитат на тази информация, за да добият пълна представа за бенчмарка или групата от бенчмаркове.
                  
               
                     (3)
                  
                  
                     В декларациите за бенчмарк следва да се посочват елементите в методиката на бенчмарка, по отношение на които се упражнява преценка, както и процесът за последваща оценка на упражняването на преценка. Тази информация е от ключово значение, за да могат ползвателите и потенциалните ползватели да добият представа за податливостта на бенчмарка или групата от бенчмаркове на манипулации.
                  
               
                     (4)
                  
                  
                     Различните видове бенчмаркове (по-специално, бенчмаркове от регулирани данни, бенчмаркове за лихвени проценти, стокови бенчмаркове, критични бенчмаркове, значими бенчмаркове и бенчмаркове с малка значимост) са обект на различни изисквания съгласно Регламент (ЕС) 2016/1011. Следователно в декларацията за бенчмарк следва ясно и недвусмислено да се посочи видът или видовете бенчмаркове, към които конкретният бенчмарк или група от бенчмаркове принадлежат.
                  
               
                     (5)
                  
                  
                     По отношение на критичните бенчмаркове, декларацията за бенчмарк следва да включва допълнителна информация, с която да се обяснява защо бенчмаркът е признат съгласно Регламент (ЕС) 2016/1011 за критичен, така че ползвателите и потенциалните ползватели да имат на разположение необходимата информация, за да могат да разберат на какво основание бенчмаркът е признат за критичен.
                  
               
                     (6)
                  
                  
                     Използването на регулирани данни освобождава администраторите и техните доставчици на входящи данни от определени задължения по Регламент (ЕС) 2016/1011. Следователно, за бенчмарковете от регулирани данни следва да се изисква от администраторите да посочат източниците на своите данни и причините бенчмаркът да бъде класифициран като бенчмарк от регулирани данни.
                  
               
                     (7)
                  
                  
                     Поради своя специфичен характер бенчмарковете за лихвени проценти и стоковите бенчмаркове следва — вместо на разпоредбите в дял II от Регламент (ЕС) 2016/1011 или в допълнение към тях, да отговарят на разпоредбите на конкретни приложения към същия регламент. Администраторите на такива бенчмаркове следва да посочат това в декларацията за бенчмарка, за да могат ползвателите и потенциалните ползватели да са запознати с него.
                  
               
                     (8)
                  
                  
                     Администраторите на критични бенчмаркове следва да спазват засилен регулаторен режим съгласно Регламент (ЕС) 2016/1011. По тази причина е важно ползвателите и потенциалните ползватели да бъдат надлежно информирани за този факт.
                  
               
                     (9)
                  
                  
                     Когато даден бенчмарк има характеристики на различни видове бенчмаркове, конкретните разпоредби на настоящия регламент във връзка с тези различни видове бенчмаркове следва да се прилагат паралелно, в допълнение към общите изисквания за оповестяване, така че ползвателите и потенциалните ползватели да получат изчерпателна информация за всички характеристики на бенчмарка.
                  
               
                     (10)
                  
                  
                     В съответствие с принципа за пропорционалност, с настоящия регламент се избягва налагането на прекомерна административна тежест върху администраторите на значими бенчмаркове и такива с малка значимост, като се изисква включване на по-ограничен набор от информация в декларацията за бенчмарк относно значими бенчмаркове и такива с малка значимост.
                  
               
                     (11)
                  
                  
                     Настоящият регламент се основава на проектите на регулаторни технически стандарти, представени на Комисията от Европейския орган за ценни книжа и пазари.
                  
               
                     (12)
                  
                  
                     Европейският орган за ценни книжа и пазари проведе открити обществени консултации по проектите на регулаторните технически стандарти, въз основа на които е изготвен настоящият регламент, анализира потенциалните свързани с тях разходи и ползи и поиска становище от Групата на участниците от сектора на ценните книжа и пазарите, създадена по силата на член 37 от Регламент (ЕС) № 1095/2010 на Европейския парламент и на Съвета (2).
                  
               
                     (13)
                  
                  
                     За да се постигне съгласуваност с делегирания регламент за допълнително конкретизиране на елементите на кодекса за поведение, който се разработва от администраторите на бенчмаркове, които се основават на входящи данни от доставчици на входящи данни, е уместно да се отложи прилагането на настоящия делегиран регламент с два месеца,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Общи изисквания за оповестяването
            
               1.   В декларацията за бенчмарк се посочва:
               
                           а)
                        
                        
                           датата на публикуване на декларацията и евентуално датата на последната ѝ актуализация;
                        
                     
                           б)
                        
                        
                           международният идентификационен номер на ценните книжа (ISIN) за бенчмарка или бенчмарковете, ако има такъв. Като алтернативен вариант декларацията за група от бенчмаркове може да посочва къде може да бъде получен достъп до ISIN номерата;
                        
                     
                           в)
                        
                        
                           дали бенчмаркът или някой от бенчмарковете в групата е определен посредством предоставени входящи данни;
                        
                     
                           г)
                        
                        
                           дали бенчмаркът или някой от бенчмарковете в групата може да бъде класифициран като някой от видовете бенчмаркове, изброени в дял III от Регламент (ЕС) 2016/1011, включително конкретната разпоредба, според която бенчмаркът спада към този вид.
                        
                     
            
               2.   При определянето на пазара или икономическата действителност декларацията за бенчмарк включва най-малко следната информация:
               
                           а)
                        
                        
                           общо описание на пазара или икономическата действителност;
                        
                     
                           б)
                        
                        
                           географски пречки, ако има такива, по отношение на пазара или икономическата действителност;
                        
                     
                           в)
                        
                        
                           всяка друга информация, която администраторът с основание счита за уместна или полезна за ползвателите или потенциалните ползватели на бенчмарка, за да разберат присъщите характеристики на пазара или икономическата действителност, включително най-малко следните елементи, доколкото за тях има налични надеждни данни:
                           
                                       i)
                                    
                                    
                                       информация относно действителните или потенциалните участници на пазара;
                                    
                                 
                                       ii)
                                    
                                    
                                       информация за големината на пазара или икономическата действителност.
                                    
                                 
                     
            
               3.   При определянето на потенциалните ограничения на бенчмарка и обстоятелствата, при които измерването на пазара или икономическата действителност може да престане да бъде надеждно, декларацията за бенчмарк включва най-малко следното:
               
                           а)
                        
                        
                           описание на обстоятелствата, при които администраторът не би разполагал с достатъчно входящи данни, за да определи бенчмарка в съответствие с методиката;
                        
                     
                           б)
                        
                        
                           когато е приложимо, описание на случаите, при които вече не може да се гарантира точността и надеждността на използваната методика за определяне на бенчмарка, например когато администраторът счита ликвидност на базовия пазар за недостатъчна;
                        
                     
                           в)
                        
                        
                           всяка друга информация, която администраторът с основание счита за уместна или полезна за ползвателите или потенциалните ползватели, за да разберат обстоятелствата, при които измерването на пазара или икономическата действителност може да престане да бъде надеждно, включително описание на това какво може да представлява извънредно пазарно събитие.
                        
                     
            
               4.   При конкретизирането на механизмите за контрол и правилата, които уреждат всяко упражняване на правото на мнение или преценка от страна на администратора или на който и да било доставчик на входящи данни при изчисляването на бенчмарка, декларацията за бенчмарк включва описание на всяка стъпка от процеса на евентуалната последваща оценка на упражняването на преценка, като ясно се посочва длъжността на всяко лице или лица, отговорни за извършването на оценката.
            
            
               5.   За конкретизирането на процедурите за преглед на методиката, в декларацията за бенчмарк се представят най-малко процедурите за обществена консултация относно всички съществени промени по методиката.
            
            
               6.   Параграф 3, буква в) и параграф 5 няма да се прилагат за декларацията за бенчмарк, която се отнася:
               
                           а)
                        
                        
                           за значим бенчмарк; или
                        
                     
                           б)
                        
                        
                           за група от бенчмаркове, която не включва нито един критичен бенчмарк и не се състои само от бенчмаркове с малка значимост.
                        
                     
            
               7.   При декларация за бенчмарк с малка значимост или група от бенчмаркове, която се състои само от бенчмаркове с малка значимост:
               
                           а)
                        
                        
                           не се прилагат следните разпоредби на настоящия член:
                           
                                       i)
                                    
                                    
                                       буква в) от параграф 2,
                                    
                                 
                                       ii)
                                    
                                    
                                       букви б) и в) от параграф 3,
                                    
                                 
                                       iii)
                                    
                                    
                                       параграфи 4 и 5; както и
                                    
                                 
                     
                           б)
                        
                        
                           изискванията на букви а) и б) от параграф 2 могат да бъдат удовлетворени по алтернативен начин чрез включване в декларацията за бенчмарк на ясна препратка към публикуван документ, който съдържа същата информация и е достъпен безплатно.
                        
                     
            
               8.   Администраторите могат да включват допълнителна информация в края на своите декларации за бенчмаркове, при условие че го правят чрез препратка към публикуван документ, който съдържа информацията и е достъпен безплатно.
            
         
         
            Член 2
            Конкретни изисквания за оповестяването на бенчмаркове от регулирани данни
            В допълнение към информацията по член 1, в описанието на входящите данни към декларацията за бенчмарк от регулирани данни или евентуално група от бенчмаркове от регулирани данни се посочва най-малко следното:
            
                        а)
                     
                     
                        източниците на използваните входящи данни;
                     
                  
                        б)
                     
                     
                        за всеки източник, съответният вид според изброените в член 3, параграф 1, подточка 24) от Регламент (ЕС) 2016/1011.
                     
                  
         
            Член 3
            Конкретни изисквания за оповестяването на бенчмаркове за лихвени проценти
            В допълнение към информацията по член 1, декларацията за бенчмарк за лихвени проценти или евентуално група от бенчмаркове за лихвени проценти включва най-малко следната информация:
            
                        а)
                     
                     
                        предупреждение към ползвателите за допълнителния регулаторен режим, приложим за бенчмаркове за лихвени проценти съгласно приложение I към Регламент (ЕС) 2016/1011;
                     
                  
                        б)
                     
                     
                        описание на мерките, които са взети с оглед спазване на изискванията на приложението.
                     
                  
         
            Член 4
            Конкретни изисквания за оповестяването на стокови бенчмаркове
            В допълнение към информацията по член 1, в декларацията за стоков бенчмарк или евентуално група от стокови бенчмаркове се посочва най-малко следното:
            
                        а)
                     
                     
                        дали изискванията по дял II или приложение II към Регламент (ЕС) 2016/1011 са приложими за бенчмарка или групата от бенчмаркове съгласно посоченото в член 19 от същия регламент;
                     
                  
                        б)
                     
                     
                        според случая, защо се прилага дял II или съответно приложение II към регламента;
                     
                  
                        в)
                     
                     
                        кратко описание на критериите, които определят съответната основна физическа стока, в определенията на ключовите термини;
                     
                  
                        г)
                     
                     
                        според случая, къде са публикувани обясненията, които се изисква администраторът да публикува, съгласно параграф 7 от приложение II към същия регламент.
                     
                  
         
            Член 5
            Конкретни изисквания за оповестяването на критични бенчмаркове
            В допълнение към информацията по член 1, в декларацията за критичен бенчмарк или евентуално група от бенчмаркове, която съдържа поне един критичен бенчмарк, се включва най-малко следната информация:
            
                        а)
                     
                     
                        предупреждение към ползвателите за допълнителния регулаторен режим, който е приложим за критични бенчмаркове съгласно Регламент (ЕС) 2016/1011;
                     
                  
                        б)
                     
                     
                        декларация, в която се посочва как ще бъдат информирани ползвателите относно случаите на отложено публикуване на бенчмарка или на ново определяне на бенчмарка, включително (очакваната) продължителност на мерките.
                     
                  
         
            Член 6
            Актуализации
            Освен в случаите, посочени в третата аления на член 27, параграф 1 от Регламент (ЕС) 2016/1011, актуализация на бенчмарка се изисква всеки път, когато съдържащата се в декларацията за бенчмарка информация престане да бъде вярна или достатъчно точна, включително в следните случаи:
            
                        а)
                     
                     
                        когато е налице промяна във вида на бенчмарка;
                     
                  
                        б)
                     
                     
                        когато е налице съществена промяна в методиката, използвана за определяне на бенчмарка, или — ако декларацията за бенчмарка се отнася за група от бенчмаркове — в методиката, използвана за определяне на някой от бенчмарковете в групата.
                     
                  
         
            Член 7
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 25 януари 2019 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 юли 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 171, 29.6.2016 г., стр. 1.
         
            (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение № 2009/77/ЕО на Комисията (ОВ L 331, 15.12.2010 г., стр. 84).